บัวหลวงชูผลงานกองทุนLTF- RMFแจ่ม
บัวหลวง โชว์ผลตอบแทนกองทุน LTF-RMF มีกำไร สวนทางดัชนีหุ้นติดลบ พร้อมส่งโปรโมชั่นเอาใจลูกค้าช่วงโค้งสุดท้าย
13 ธ.ค. 2554

บัวหลวง โชว์ผลตอบแทนกองทุน LTF-RMF มีกำไร สวนทางดัชนีหุ้นติดลบ พร้อมส่งโปรโมชั่นเอาใจลูกค้าช่วงโค้งสุดท้าย
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า เดือนธ.ค.ถือเป็นโค้งสุดท้ายของนักลงทุนที่ต้องการลงทุนในกองทุนเปิดหุ้นระยะยาว (LTF) และ กองทุนรวมเพื่อการเลี้ยงชีพ (RMF) เพื่อใช้ลดหย่อนภาษี ซึ่งสามารถเลือกลงทุนจากแนวทางการบริหารกองทุนและความเสี่ยงจากการลงทุนของบริษัทจัดการ รวมถึงผลตอบแทนย้อนหลังของกองทุน ขณะที่โปรโมชั่นที่จัดให้ถือเป็นผลพลอยได้
สำหรับผลการดำเนินงานของกองทุน LTF ของบลจ.บัวหลวง ตั้งแต่ต้นปีที่ผ่านมา มีผลการดำเนินงานที่ดีและสูงกว่าผลตอบแทนมาตรฐานที่นำมาใช้เปรียบเทียบ โดย ณ วันที่ 25 พ.ย. กองทุนเปิดบัวหลวงหุ้นระยะยาว มีผลตอบแทนตั้งแต่ต้นปี 6.01% ขณะที่กองทุนเปิดบัวหลวงหุ้นระยะยาว 75 ผลตอบแทน 6.18% ขณะที่ดัชนีตลาดหุ้นติดลบ 6.35% 
นอกจากนี้ กองทุนเปิดบัวหลวงเฟล็กซิเบิ้ลเพื่อการเลี้ยงชีพ ซึ่งเป็นกองทุนรวมผสม ผลตอบแทน 6.45% ขณะที่ดัชนีเปรียบเทียบติดลบ 1.50%
สำหรับกองทุนเปิดบัวหลวงตราสารทุนเพื่อการเลี้ยงชีพ ซึ่งมีนโยบายเน้นลงทุนในตราสารทุน ผลตอบแทน 6.19% ขณะที่ดัชนีหุ้น ติดลบ 6.35%  
ในส่วนของโปรโมชั่น ภายใต้การสนับสนุนจากธนาคารกรุงเทพ ถ้าลูกค้าลงทุน LTF หรือ RMF ผ่านช่องทางของธนาคาร วันนี้ ถึง 31 ม.ค.2555 จะได้รับหน่วยลงทุนกองทุนเปิดบัวหลวงธนทวี สูงสุดถึง 12,000 บาท และลูกค้าที่ชำระผ่านบัตรเครดิตธนาคารกรุงเทพ 1 ล้านบาท จะได้รับเพิ่ม Thank You Rewards อีก 4,000 บาท สำหรับนำไปใช้จ่ายได้ที่พารากอน เอ็มโพเรี่ยม เดอะ มอลล์  และร้านค้าชั้นนำที่ร่วมรายการ